讀書
作者：陸游
朝代：宋

paragraphs: 兩眼欲讀天下書，力雖不迨志有餘。
千載欲追聖人徒，慷慨自信寧免愚。
置書不讀談虛無，誰其始爲此創疽。
古時澤被禽與魚，博施所以爲唐虞。
正使老釋信不誣，爲我未免近楊朱。
高軒大旆塞路衢，臺閣尊顯來于于。
安得禹皋日陳謨，沾濡四表無焦枯。
坐令事業見真儒，老農不恨老耕鉏。